SL Uradni list Evropske unije C 72/45

Končno poročilo pooblaščenca za zaslišanje v zadevi št. COMP/M.4180 – Gaz de France/Suez

(v skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (1))

(2007/C 72/20)

Komisija je 10. maja 2006 prejela priglasitev predlagane koncentracije v skladu s členom 4 Uredbe Sveta (ES) št. 139/2004 (2) (Uredbe o združitvah), s katero bi se z izmenjavo delnic združili podjetji Gaz de France in Suez v smislu člena 3(1)(a) Uredbe o združitvah.

Komisija je v Odločbi z dne 19. junija 2006 ugotovila, da transakcija vzbuja resne pomisleke glede združljivosti s skupnim trgom in delovanjem Sporazuma EGP. Komisija je zato sprožila postopek v skladu s členom 6(1)(c) Uredbe o združitvah.

Strankam je bilo 18. avgusta 2006 poslano obvestilo o nasprotovanju, v katerem so bile pozvane, da odgovorijo do 1. septembra 2006. Istega dne je bil strankam odobren dostop do spisa, ki je bil pripravljen 21. avgusta. Stranke so na obvestilo o nasprotovanju odgovorile v roku.

Strankam je bil 9. oktobra in 20. oktobra 2006 omogočen dodaten dostop do spisa, kar jim je omogočilo, da so podale svoje poglede na očitke, ki so se nanašali nanje, v smislu člena 18(1) Uredbe o združitvah.

Stranke niso zahtevale možnosti ustnega zaslišanja, da bi pojasnile svoje argumente.

Več konkurentov in odjemalcev strank v združitvi je bilo vključenih v postopek kot zainteresirane tretje stranke v skladu s členom 18(4) Uredbe o združitvah. Obveščeni so bili o obliki in vsebini postopka na podlagi nezaupnih različic obvestila o nasprotovanju. Vendar pa sem zavrnil zahtevo Evropske federacije javnih služb (European Federation of Public Service Unions, EPSU), da prejme nezaupno različico obvestila o nasprotovanju. Zlasti sem upošteval dejstvo, da EPSU ni priznana predstavnica delavcev v zadevnih podjetjih, niti ni združenje potrošnikov v smislu člena 11(c) Uredbe Komisije (ES) 802/2004 (3) in ni pokazala ustreznega interesa za postopek.

Stranke so 20. septembra 2006 ponudile zaveze, da bi odpravile pomisleke v zvezi s konkurenco, opredeljene v obvestilu o nasprotovanju. Izveden je bil tržni preskus zavez in rezultati tržne poizvedbe so pokazali, da zaveze niso zadostne za odpravo pomislekov v zvezi s konkurenco, ki jih je ugotovila Komisija. Strankam je bil nemudoma omogočen dostop do vseh nezaupnih odgovorov udeležencev tržnega preskusa. Niso me prosili, da preverim nepristranskost tržne poizvedbe.

Komisija je v dogovoru s strankami 10. oktobra 2006 sklenila, da postopek podaljša za pet delovnih dni v skladu z drugim odstavkom člena 10(3) Uredbe o združitvah.

Tako so 13. oktobra 2006 stranke predložile nove spremenjene zaveze, da bi odpravile preostale pomisleke v zvezi s konkurenco. Stranke so nakazale, da bi te zaveze nadomestile zaveze, predložene 20. septembra.

Če se bodo obveze, predložene 13. oktobra 2006 izvajale v polnem obsegu, osnutek odločbe ugotavlja, da predlagana koncentracija ne bo bistveno ovirala učinkovite konkurence in je zato združljiva s skupnim trgom in Sporazumom EGP.

Menim, da je bila pravica do zaslišanja vseh udeležencev v tem postopku spoštovana.

V Bruslju, 30. oktobra 2006. Serge DURANDE

(1) UL L 162, 19. 6. 2001, str. 21.

(2) UL L 24, 29.1.2004, str. 1.

(3) UL L 133, 30.4.2004, str. 1.